তাঁদের মধ্যে ১০ জনই পুণের ‘ইন্টার ইউনিভার্সিটি সেন্টার ফর অ্যাস্ট্রোনমি অ্যান্ড অ্যাস্ট্রোফিজিক্স’এর (আইউকা)। ওই প্রতিষ্ঠানের অধিকর্তা সোমক রায়চৌধুরী ‘এবেলা’কে বলেন, ‘‘যন্ত্রটি আমেরিকার হলেও যে গাণিতিক পদ্ধতি ব্যবহার করে মহাকর্ষীয় তরঙ্গ শনাক্ত করা গিয়েছে, সেটি ভারতীয় বিজ্ঞানী সঞ্জীব ধুরন্ধরের তৈরি। সঞ্জিত মিত্র, সুকান্ত বসুর মতো বিজ্ঞানীদেরও মৌলিক অবদান রয়েছে।’’ 
‘ইন্ডিয়ান ইনস্টিটিউট অফ সায়েন্স এডুকেশন অ্যান্ড রিসার্চ, কলকাতা’র অধ্যাপক রাজেশ কুম্বলে নায়ক এবং তাঁর গবেষক-ছাত্রী অনুরাধা সমাজদার এই গবেষণায় সক্রিয়ভাবে যুক্ত। মহাকর্ষীয় তরঙ্গ নিয়ে তাঁদের যৌথ গবেষণাপত্র আজই প্রকাশিত হয়েছে নামী বিজ্ঞানপত্রিকা ‘ফিজিক্যাল রিভিউ লেটারস’এ।
লাইগো’য় ব্যবহৃত একটি সফটঅয়্যার তৈরি করেছেন বঙ্গললনা ঋজুপর্ণা চক্রবর্তী। ক্যালিফোর্নিয়া ইনস্টিটিউট অফ টেকনোলজি’র এই প্রাক্তন কৃতী গবেষক এখন কলকাতার একটি বেসরকারি শিক্ষাপ্রতিষ্ঠানে রয়েছেন। কলকাতা বিশ্ববিদ্যালয়ে ‘অ্যাপ্লায়েড অপটিক্‌স’ নিয়ে পড়াশোনা করা ঋজুপর্ণার কথায়, ‘‘লাইগো’য় লেসারের সঙ্গে ব্যবহৃত হয় আয়নাও। উচ্চক্ষমতার লেসারে আয়নাগুলি বিকৃত হয়ে যায়। সেই বিকৃতি দূর করার প্রযুক্তিগত কৌশলও রয়েছে। এই পুরো প্রক্রিয়ায় কত সময় লাগতে পারে, আমার সফটঅয়্যার তার মডেল তৈরিতে সাহায্য করে।’’
মুম্বইয়ের ‘টাটা ইনস্টিটিউট অফ ফান্ডামেন্টাল রিসার্চ’এর অধ্যাপক নবকুমার মণ্ডল গত তিন বছরেরও বেশি সময় ধরে ‘লাইগো প্রোগ্রাম অ্যাডভাইসরি কমিটি’র সদস্য। তিনি আজ বলেন, ‘‘আমরা মূলত মহাশূন্য থেকে পাওয়া তথ্যের বিশ্লেষণ করেছি। মহাকর্ষীয় তরঙ্গই যে ধরা পড়েছে, তা এই বিশ্লেষণ ছাড়া বোঝা সম্ভব ছিল না।’’ প্রবীণ এই অধ্যাপকের মতে, এর ফলে আন্তর্জাতিক বিজ্ঞানচর্চায় ভারতীয় বিজ্ঞানীদের কদর বহুগুণ বেড়ে যাবে। প্রসঙ্গত, ভারতেও একটি ‘লাইগো’ নির্মাণের প্রস্তাব রয়েছে। অধ্যাপক মণ্ডলের মন্তব্য, ‘‘আমেরিকায় দু’টি কেন্দ্র থেকে পরীক্ষা করে মহাকর্ষীয় তরঙ্গ ধরা পড়েছে। ভারতে লাইগো নির্মিত হলে পরীক্ষার ক্ষেত্র আরও বিস্তৃত হবে।’’ 
এ প্রসঙ্গে আরও বিশদ সোমক। তাঁর কথায়, ‘‘আমেরিকায় যে পরীক্ষা হয়েছে, তাতে মহাকর্ষীয় তরঙ্গ ঠিক কোথা থেকে আসছে, তা নির্দিষ্টভাবে বোঝা যাচ্ছে না। ভারতে লাইগো বসানো হলে তরঙ্গের উৎস অনেকটাই বোঝা যাবে। তবে অন্তত আট বছরের আগে তা চালু করা যাবে না!’’